**A MAGYAR TELEKOM DOLGOZÓK S.C. FELÜGYELŐ ÉS SZÁMVIZSGÁLÓ BIZOTTSÁG JELENTÉSE**

**Az EGYESÜLET 2014. ÉVI TEVÉKENYSÉGÉRŐL**

A Felügyelő Bizottság áttekintette az Egyesület 2014. évi Egyszerűsített beszámolóját (mérleg és eredmény-kimutatás) és a Közhasznúsági Jelentést. Az Egyesület gazdálkodását az FSZB megfelelőnek találta, az Egyesület általános működése törvényes volt, és megfelelt az Egyesület Alapszabályában és egyéb szabályzataiban lefektetett előírásoknak.

2014-ben az Egyesület gazdálkodása kiegyensúlyozott és átlátható volt. Az év folyamán bizonytalanságot okozott a közhasznúsági feltételhez kötött támogatás késleltetése. A cash flow problémákat sikerült elkerülni a szakosztályok tartalékának köszönhetően, másrészről a vezetés kérésére a szakosztályok kifizetéseiket igyekeztek átütemezni. A támogatás megérkezése után visszatért az egyesület a normál működésre.

Az FSZB véleménye szerint az Egyesület működése és a belső szabályzatok megfelelnek a jogszabályi követelményeknek. Továbbra is megfelelőnek tartjuk a támogatások nyilvántartási és elszámolási gyakorlatát. Az FB képviseltette magát az Elnökségi üléseken és egyetértőleg tudomásul vette az Elnökségi határozatok alapján előkészített javaslatokat és módosításokat.

2014-ban a mérlegfőösszeg 27.808 ezer Forint, az összes bevétel 30.191 ezer Ft, az egyesületi eredmény 639 ezer Ft volt. Az egyesület bevétele 658 ezer Ft-tal csökkent az előző évi bevételhez képest. Ennek oka, hogy a kamat bevétel csökkent illetve az értékesítés nettó árbevétele. A csökkenést kompenzálta a tagdíjbevételek növekedése.

Az összes ráfordítás 29.552 ezer Ft volt összesen, 709 ezer Ft-tal több volt, mint 2013-ben. Nőtt az értékcsökkenés és az anyagjellegű ráfordítások.

Az Egyesület vagyoni helyzete lényegében nem változott.

Az FB ellenőrzési tevékenysége során megvizsgálta:

* számszakilag az előterjesztett pénzügyi beszámolót (a mérleget és az eredmény-kimutatást);
* a pénzügyi bizonylatok alapján könyvelt tételeket;
* a pénztárt és a pénztári tevékenység bizonylatolási rendjét.

Az ellenőrzésekről feljegyzések illetve pénztár ellenőrzési jegyzőkönyv készültek. Az ellenőrzés során ebben az évben nem tapasztaltunk hibákat.

Ez részben annak is köszönhető, hogy az új pénztáros tevékenységével javult a könyvelési munka előkészítése. A pénztárossal mind az egyesület vezetése, mind pedig a FSZB hatékonyan és gördülékenyen tud együttműködni.

A korábbi FB jelentésekben tett javaslatokkal kapcsolatban az alábbiakat szeretnénk kiemelni:

* Javult a tagi nyilvántartás a tekintetben, hogy a könyvelésben nyomon követhető, hogy az egyesület tagjai mikor és mekkora tagi hozzájárulást tettek az egyesület javára. A pénztári befizetések esetében most már csatolva van a befizetők névsora is.
* Az egyesület birtokában lévő járművek (hajók) javítása vagy fejlesztése érdekében felmerülő költségek esetében eszközökként is kellene az elszámolást elvégezni. A vitorlás szakosztály kezelésében vannak azok az eszközök, amelyeken év közben fejlesztések javítások történnek. Az elmúlt évben részben kontírozta a szakosztály vezetője a számlákat, de ezek nem kerültek költséghelyenként kimutatásra. Szeretnénk ezt továbbra is szorgalmazni, mert támogatná az eszközállománnyal való hatékony gazdálkodást.

Az FB további kérése: Az évek közötti elhatárolások nyomon követésére kérnénk egy külön kimutatást számla tételenként év végén, ez megkönnyítené mind a szakosztályvezetők, mind az FSZB ellenőrzési tevékenységét.

Az FSZB a következő évben is felhívja a szakosztályok figyelmét a bevételeik és kiadásaik pontos nyomon követésére és évközi ütemezésére a támogatások megérkezésének megfelelően.

**A Felügyelő és Számvizsgáló Bizottság javasolja, hogy az Egyesület Küldöttgyűlése fogadja el a 2014. évre vonatkozó pénzügyi beszámolót és közhasznúsági jelentést.**

**2015. május 20.**

**Zsiros Erzsébet Egeresi Gabriella Tóth Timea**

**FB elnök FB tag FB tag**